Heikki Liedes

**Heikki Liedes** (s. 12. tammikuuta 1993 Helsinki) on suomalainen jääkiekkoilija, joka pelaa Ruotsissa SHL-liigan Luulajassa. Hän on pelipaikaltaan vasen laitahyökkääjä, mutta Liedes osaa myös pelata keskellä. Isokokoista Liedestä on luonnehdittu pelityyliltään voimahyökkääjäksi.

## Ura
### Seuraura
Liedes syntyi Helsingissä, mutta hän muutti lapsena isänsä Juhan töiden perässä Hämeenlinnaan. Liedes on Hämeenlinnan Pallokerhon kasvatti. Hän toimi joukkueen C-nuorten kapteenina kaudella 2008–2009. Seuraavan kauden 2009–2010 päätteeksi Liedes voitti B-nuorten SM-hopeaa. Kauden 2010–2011 hän pelasi suurimmaksi osaksi HPK:n A-nuorissa, mutta Liedes vahvisti kauden aikana myös joukkueen B-nuoria, jonka paras pistemies hän oli SM-karsinnoissa tehden kolmessa ottelussa tehot 5+8=13.

Kaudeksi 2011–2012 Liedes siirtyi Pohjois-Amerikkaan ja USHL-joukkue Tri-City Stormin riveihin. Kaudella 2012–2013 hänestä tuli joukkueen varakapteeni. Liedes voitti Stormin sisäisen jäähypörssin 98 minuutillaan.

Kaudeksi 2013–2014 Liedes siirtyi kaksivuotisella SM-liigasopimuksella Kalevan Palloon. Hän pelasi ennen runkosarjan alkua myös Mestis-joukkue Kajaanin Hokin harjoitusvahvuudessa. Liedes teki liigadebyyttinsä 24. syyskuuta 2013 Porin Ässiä vastaan. Hänet merkittiin KalPan nelosketjun vasempaan laitaan Joonas Riekkisen ja Jyri Junnilan viereen. Liigauransa avausmaalin Liedes teki 16. marraskuuta 2013 vieraissa Rauman Lukkoa vastaan. Hänet valittiin ottelun *[[Ilta-Sanomat|Ilta-Sanomien]]* yhden tähden tähtipelaajaksi. Liedeksen osuma jäi hänen 18 pelaamassaan SM-liigaottelussa kauden ainoaksi tehopisteeksi. Liedeksen rikkonainen kausi todettiin päättyneeksi helmikuussa 2014. Kaudella 2014–2015 hän jäi KalPassa pieneen rooliin ja Liedes pelasi edelliskautisen aivotärähdyksensä vuoksi ensimmäisen liigaottelunsa vasta lokakuussa 2014. Hän pelasi KalPan SM-liigajoukkueessa vain yhden runkosarja- ja kaksi Mestarien liigan ottelua, kunnes seura purki Liedeksen sopimuksen lokakuussa 2014. Jo samana päivänä hän teki loppukauden kattavan sopimuksen kasvattajaseuransa Hämeenlinnan Pallokerhon kanssa. Liedeksen sopimuksessa oli myös optio kaudesta 2015–2016, jonka HPK käytti joulukuussa. Hänen varsinainen tulokaskautensa SM-liigassa toi yhteensä 42 runkosarjaottelussa tehot 6+1=7.

Liedes siirtyi kaudeksi 2016–2017 kaksivuotisella sopimuksella Rauman Lukkoon. Hän pelasi kauden aikana myös viisi ottelua lainalla Mestis-joukkue KeuPa HT:ssä. Elokuussa 2017 Lukko lainasi Liedeksen sinne kaudeksi 2017–2018 toistaiseksi voimassa olevalla sopimuksella. Hänen visiittinsä jäi kuitenkin yhteen Suomen Cupin otteluun ja Liedes palasi Lukon vahvuuteen. Hän teki liigauransa ensimmäisen kypärätempun 19. joulukuuta 2017 vieraissa KooKoota vastaan. Liedeksen ensimmäinen osuma jäi Lukon 0–4-voittoon päättyneen ottelun ratkaisumaaliksi ja hänen kolmas osumansa syntyi vastustajan tyhjään maaliin. Liedeksen temppu oli varsin erikoinen, sillä hänen jokaista maaliaan edelsi KooKoon puolustajan epäonninen kiekonmenetys, joka johti läpiajoon tai ylivoimahyökkäykseen. Mikko Laaksonen valitsi Liedeksen ottelun Alumnien tähtien ykköstähdeksi. Muutamaa päivää myöhemmin hän teki Lukon kanssa vuoden mittaisen jatkosopimuksen. Maaliskuussa 2019 Liedes teki Lukon kanssa kaksivuotisen jatkosopimuksen. Kaudeksi 2020–2021 hänet nimettiin Lukon kapteeniksi. Liedes johdatti joukkueen kauden päätteeksi Suomenmestaruuteen.

Kaudeksi 2021–2022 Liedes siirtyi kaksivuotisella sopimuksella KooKoohon. Joukkuetta valmentaa hänelle HPK:n organisaatiosta tuttu Olli Salo. Liedes nimettiin KooKoon varakapteeniksi. Hän vaihtoi laitahyökkääjän pelipaikalle ja nousi hyökkäävämpään rooliin. Liedes kaksinkertaisesti SM-liigan kauden piste-ennätyksensä tehoilla 20+14=34, joilla hän oli KooKoon paras maalintekijä ja kolmanneksi paras pistemies. Liedes jakoi SM-liigan maalipörssin kymmenennen sijan TPS:n Markus Nurmen kanssa.

Liedes nimettiin kaudeksi 2022–2023 KooKoon kapteeniksi. Hän teki SM-liigan yhden kauden piste-ennätyksensä tehoilla 20+19=39, joilla Liedes oli joukkueen paras pistemies ja maalintekijä. Hän jakoi koko SM-liigan maalipörssin viidennen sijan Tapparan Niko Ojamäen, HIFK:n Eetu Koivistoisen ja SaiPan Valtteri Ojantakasen kanssa. Pudotuspeleissä Liedes oli KooKoon paras pistemies ja maalintekijä tehoilla 3+2=5.

Kaudeksi 2023–2024 Liedes siirtyi kaksivuotisella sopimuksella Tapparaan. Hän teki 59 runkosarjaotteluun 18 maalia ja yhteensä 32 tehopistettä. Liedes oli Tapparan kolmanneksi paras maalintekijä. Viidennessä finaaliottelussa 28. huhtikuuta 2024 Pelicansia vastaan hän teki Tapparan 3–0-voittoon päättyneen ottelun voittomaalin, joka ratkaisi joukkueelle Suomen-mestaruuden. Jukka Peltola valitsi Liedeksen ottelun Alumnien tähtien kolmostähdeksi. Kauden jälkeen toukokuussa hänen sopimuksensa Tapparan kanssa kuitenkin purettiin yhteisymmärryksessä. Kesäkuussa Liedeksen vahvistettiin siirtyvän kaksivuotisella sopimuksella kaudeksi 2024–2025 SM-liigaan nostettuun Kiekko-Espooseen. Hänen jälkimmäinen sopimuskautensa sisältää option ulkomaille siirtymisestä. Liedes nimettiin joukkueen varakapteeniksi. Hän oli tehoilla 18+21=39 Kiekko-Espoon toiseksi paras pistemies Cameron Hillisin jälkeen. Liedes oli myös Cameron Hillisin ja Aleksi Laakson ohella joukkueen ainoa kauden kaikki runkosarjaottelua pelannut pelaaja. Pudotuspeleissä hän oli kolmella osumallaan Kiekko-Espoon paras maalintekijä Peter Quennevillen kanssa.  

Toukokuussa 2025 Kiekko-Espoo tiedotti Liedeksen käyttäneen sopimuksessaan olleen option ulkomaille siirtymisestä. Samana päivänä hänen uutisoitiin siirtyvän kaudeksi 2025–2026 vuoden mittaisella sopimuksella Ruotsin SHL-liigassa pelaavan Luulajan riveihin.

### Maajoukkueura
Liedes pelasi alle 18-vuotiaiden MM-kilpailuissa vuonna 2011, Ivan Hlinkan muistoturnauksessa vuonna 2010 sekä World U-17 Hockey Challengessa vuonna 2010. Yhteensä hän on pelannut viisi nuorten ja 48 poikien maaottelua.

Suomen A-maajoukkueessa Liedes on pelannut 13 ottelua tehopistein 3+1=4. Hän teki A-maajoukkuedebyyttinsä Karjala-turnauksen toisessa ottelussa 13. marraskuuta 2021 Helsingin Hartwall Arenassa Tšekkiä vastaan. Liedes merkittiin Suomen nelosketjun vasempaan laitaan kahden muun debytantin, Ville Petmanin ja Teemu Tallbergin viereen. Ensimmäisen A-maajoukkuemaalinsa hän teki seuraavassa, turnauksen päättäneessä ottelussa 14. marraskuuta 2021 Ruotsia vastaan.

## Muuta
Liedes valmistui ylioppilaaksi Hämeenlinnan lyseon lukion aikuislinjalta keväällä 2015. Hänen isänsä Juha on yksi amerikkalaisen jalkapalloseura Helsinki Roostersin perustajista ja pelasi joukkueessa 1980-luvulla. Juha Liedes on lisäksi toiminut samaisessa lajissa valmentajana niin Helsinki Roostersissa, Hämeenlinna Tigersissa kuin Suomen maajoukkueessa. Lisäksi Juha Liedes on valmentanut HPK:n junioreita ja toiminut myös Heikin valmentajana.

Heikki Liedes on pelannut myös jalkapalloa Suomen kuudenneksi korkeimmalla sarjatasolla Vitosessa pelaavassa Hämeenlinnan Härmän kakkosjoukkueessa.

## Tilastot

## Lähteet
*
*
*

### Viitteet